The Times tiddedika l-faċċata għal żewġ stejjer b’rabta mal-immigrazzjoni illegali.  L-Imam Mohammed El Sadi stqarr li d-detenzjoni u l-ospitalitá ma jmorrux flimkien.  Fl-okkażjoni tal-Jum Dinji tar-Refuġjati ċċelebrat ilbieraħ, mexxejja ta’ reliġjoniiet differenti ltaqgħu fil-Moskea fejn qraw siltiet mill-Bibbja u mill-Koran. Il-mexxej spiritwali tal-Musulmani, l-Imam El Sadi appella lill-gvern biex jirrevedi jew inaqqas il-perjodu ta’ detenzjoni għall-immigranti li jaslu Malta illegalment għax fi kliemu dan ma jirriflettix ir-reputazzjoni ta’ ospitalità li għandha Malta. Min-naħa tiegħu l-Isqof Awżiljarju, Monsinjur Charles J. Scicluna kien kwotat jgħid li kull bniedem hu uman irrispettivament mit-twemmin jew il-pajjiż mnejn ġej. Żied jgħid li r-regola tad-deheb f’dawn iċ-ċirkustanzi hi li għandek tittratta lil ħaddieħor kif inti trid li tiġi trattat. Fi storja oħra naqraw li Malta se tappoġġja t-talbiet li se tressaq l-Italja waqt is-summit tal-mexxejja tal-Unjoni Ewropea f’tarf il-ġimgħa d-dieħla. L-Italja mistennija tipproponi li l-Aġenzija tal-Unjoni Ewropea responsabbli mill-kontroll fuq il-fruniteri, il-FRONTEX, tieħu f’idejha r-responsabilità għas-salvataġġ tal-immigranti fil-Mediterran. Fuq l-istess tema tirrapporta wkoll l- o rizzont li b’ittri kbar tagħżel bħala titlu “Bżonn ta’ Mare Nostrum Ewropea” u tirrapporta li waqt il-laqgħa tal-MEUSAC, ilbieraħ il-Prim Minsitru Joseph Muscat ikkonferma l-appoġġ ta’ Malta għall-proposta li se tressaq l-Italja waqt is-summit Ewropew tal-ġimgħa d-dieħla biex l-operazzjoni ta’ salvataġġ Mare Nostrum ma tibqax issir mit-Taljani waħidhom imma tkun operazzjoni tal-Unjoni Ewropea. Fi storja ohra f’l-orizzont naqraw li żewġ eks-kollegi li kienu jaħdmu fl-istess bank spiċċaw il-Qorti u qed jakkużaw lil xulxin b’fastidju. Kawża ta’ dawn il-battibekki li ilhom għaddejjin mill-2010, wieħed minn dawn l-irġiel kellu jabbanduna l-impjieg tiegħu għax ma setax jissapporti aktar il-bullying tal-eks-kollega tiegħu. Fl-istess waqt, ir-raġel l-ieħor kellu l-impjieg itterminat mill-bank. L-istorja ewlenija ta’ In-Nazzjon hi dwar il-qasam tat-trasport pubbliku u tirrapporta li ma kien hemm ebda żblokk bejn il-Union Ħaddiema Magħqudin u l-Gvern.  Il-UĦM qed tgħid li l-maġġoranza tal-ħaddiema tat-trasport pubbliku huma membri tagħha u l-Gvern għadu qed jinsisiti li ma jmurx għand id-Direttur tax-Xogħol biex jagħmel il-verifiki meħtieġa ħalli jkun stabbilit li l-UĦM għandha l-għarfien trejdunjonistiku fost ix-xuifiera tat-trasport pubbliku. Jingħad li l-aħħar laqgħa bejn iż-żewġ naħat saret il-Ħamis filgħaxija u s’issa mhux magħruf meta se ssir laqgħa oħra bejn iż-żewġ naħat. Fil-faċċata, in-Nazzjon għandu ritratt ta’ Nathan Farrugia mal-familjari tiegħu hekk kif wasal lura Malta wara li temm l- Ultramed Challenge u qal li l-għan intlaħaq hekk kif s’issa nġabru aktar minn 40,000 Ewro għall-Inspire. Il-gazzetta tintroduċina ma’ żewġ stejjer oħra li d-dettalji dwarhom insibuhom fil-paġni ta’ ġewwa: mill-Qorti, il-kardjologu u deputat Nazzjonalista Albert Fenech ippreżenta protest ġudizzjarju jilmenta li ġie sfurzat jaħdem part-time u lbieraħ tfakkar il-Jum Dinji tar-Refuġjati. The Malta Independent tagħti importanza lir-rebħa tal-Costa Rica fuq l-Italja bl-iskor ta’ wieħed b’xejn biex b’hekk wara żewġ rebħiet il-Costa Rica saret l-ewwel tim minn Grupp D li assigura post għall-fażi li jmiss fil-finali tat-Tazza tad-Dinja waqt li l-Ingilterra hi uffiċjalment eliminata. Fi storja oħra naqraw kummenti li l-gazzetta ħadet mingħand rappreżentant ta’ Privacy International li qal li biex il-proċess demokratiku jiġi onorat, il-membri tal-ġudikatura jeħtieġ li jkunu inkarigati mill-iffirmar ta’ warrants li jawtorizzaw interċettar ta’ telefonati. The Malta Independent tirrapporta wkoll li l-każ li jinvolvi numru ta’ tfal rappurtati nieqsa fil-Ġermanja u li nstabu Għawdex hu t-tieni wieħed għal Malta fi żmien xahar.  Il-gurnal fakkar li każ simili seħħ f’Ħaż-Żabbar fejn mara Ġermaniża ġiet arrestata wara l-bieb tal-eks sieħeb tagħha fejn ġiet biex tara lil binha ta’ tliet snin.